**Informatīvais ziņojums par Partnerības līgumu Eiropas Savienības investīciju fondu   
2021.–2027. gada plānošanas periodam**

Informatīvais ziņojums par Partnerības līgumu Eiropas Savienības investīciju fondu 2021.–2027. gada plānošanas periodam (turpmāk – informatīvais ziņojums) sagatavots, ņemot vērā Eiropas Komisijas (turpmāk – EK) Kopīgo noteikumu regulas 2021/1060[[1]](#footnote-1) 10., 11.pantu un II pielikumu “Partnerības nolīguma paraugs”. Atbilstoši Kopīgo noteikumu regulā 2021/1060 definētajam saturam un struktūrai, Partnerības līgumā Eiropas Savienības investīciju fondu 2021.–2027. gada plānošanas periodam   
(turpmāk – Partnerības līgums) ir apkopojama konspektīva informācija par Eiropas Savienības (turpmāk – ES) fondu un Kohēzijas fonda (turpmāk – ES fondi), Eiropas Sociālā fonda plus, Taisnīgās pārkārtošanās fonda un Eiropas Jūrlietu, zvejniecības un akvakultūras fonda (turpmāk – EJZAF) programmās plānoto investīciju finansējuma sadalījumu un atbalsta savstarpējo koordināciju. Vienlaikus Latvijā ES fondu plānošanas dokumentu izstrāde 2021.–2027. gadam notiek, balstoties uz Nacionālajā attīstības plānā 2021.–2027. gadam noteiktajām prioritātēm un mērķiem, kas aptver nozaru attīstības plānus un administratīvi teritoriālās attīstības reformu un teritoriālās attīstības plānošanas dokumentus, kā arī identificē investīciju finanšu avotus.

Saskaņā ar Ministru kabinetā (turpmāk – MK) apstiprināto informatīvo ziņojumu[[2]](#footnote-2) par vienoto stratēģisko ietvaru, kas izmantojams plānošanas dokumentu sagatavošanai, ciktāl tas attiecas uz Partnerības līguma sagatavošanu, atbildīga ir Finanšu ministrija (turpmāk – FM).

Informatīvā ziņojuma mērķis ir informēt Ministru kabinetu par Partnerības līguma saskaņošanas procesu ar EK, t.sk. veiktajiem precizējumiem Partnerības līgumā atbilstoši EK izteiktajiem apsvērumiem, un nacionāli apstiprināt tā precizēto versiju, lai nodrošinātu tā atkārtotu iesniegšanu oficiālai apstiprināšanai EK.

Saskaņā ar MK 2022. gada 24. maijā atbalstīto Partnerības līgumu[[3]](#footnote-3) nacionālā līmenī, 2022. gada 25. maijā Partnerības līgums, izmantojot EK informācijas sistēmu investīciju fondu pārvaldībai ES (SFC2021), oficiāli tika iesniegts EK. Savukārt 2022. gada 11. jūlijā no EK tika saņemti atsevišķi tehniska rakstura komentāri attiecībā uz iesniegto Partnerības līguma versiju. Ņemot vērā EK izteikto apsvērumu būtību un tvērumu, veikti atsevišķi tehniski un redakcionāli precizējumi Partnerības līguma tekstā, stiprinot plānoto ieguldījumu sasaisti ar ES iniciatīvām Covid-19 pandēmijas seku mazināšanai, Eiropas Zaļajam kursam un noteikto rekomendāciju Latvijai[[4]](#footnote-4) ieviešanu, nemainot konceptuālo Partnerības līguma būtību, attiecīgi atkārtota visaptveroša minētā dokumenta saskaņošana netika veikta. Precizējumi veikti sadarbībā ar Labklājības ministriju kā Eiropas Atbalsta fonda vistrūcīgākajām personām vadošo iestādi, Zemkopības ministriju kā EJZAF vadošo iestādi un Iekšlietu ministriju kā Patvēruma un migrācijas fonda, Iekšējās drošības fonda, Robežu pārvaldības un vīzu instrumenta vadošo iestādi un Vides aizsardzības un reģionālās attīstības ministriju kā Eiropas Teritoriālās sadarbības nacionālo atbildīgo iestādi un citām Eiropas Savienības kohēzijas politikas programmas 2021.-2027.gadam atbildīgajām iestādēm, tādejādi nodrošinot pēc būtības atbilstošu precizējumu integrēšanu Partnerības līgumā izrietoši EK izteiktajiem apsvērumiem.

Lai nodrošinātu Partnerības līguma gala versijas oficiālu iesniegšanu apstiprināšanai EK, to sākotnēji nepieciešams atbalstīt nacionālā līmenī MK, tādējādi nodrošinot izsekojamu virzības procesu.

Pielikumā: Partnerības līgums uz 39 lpp.

Finanšu ministrs (paraksts\*) J. Reirs

\*Dokuments ir parakstīts ar TAP portāla elektroniskās parakstīšanas rīku

1. Eiropas Parlamenta un Padomes 2021. gada 24. jūnija regula Nr.2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai; <https://eur-lex.europa.eu/legal-content/LV/TXT/HTML/?uri=CELEX:32021R1060&qid=1625116684765&from=EN> [↑](#footnote-ref-1)
2. Ministru Kabineta 2019. gada 13.augusta protokollēmuma Nr.34 48.§ “Informatīvais ziņojums “Par Eiropas Savienības struktūrfondu un Kohēzijas fonda investīciju ieviešanas statusu”” [↑](#footnote-ref-2)
3. Ministru Kabineta 2022. gada 24.maija protokolollēmuma Nr. 28 51.§ “Informatīvais ziņojums “Par Partnerības līgumu Eiropas Savienības investīciju fondu 2021.–2027. gada plānošanas periodam”” [↑](#footnote-ref-3)
4. Eiropas Savienības Padomes ikgadējās rekomendācijas par Latvijas nacionālo reformu programmu [↑](#footnote-ref-4)